A kormány zsinórmértéke a természetvédelem
Az új vadgazdálkodási törvény zsinórmértéke a természetvédelem lesz - mondta Bitay Márton, a Földművelésügyi Minisztérium (FM) állami földterületekért felelős államtitkára az M1 aktuális csatornán szombat este azzal kapcsolatban, hogy a napokban bemutatták a készülő törvény koncepcióját.
A jelenleg hatályos, két évtizeddel ezelőtt született vadgazdálkodási törvény fölött eljárt az idő. A környezet megváltozott és ehhez kell igazítani a vadgazdálkodás szabályait – mondta a szakember.

A nagyvad állományt túlszaporulat jellemzi, miközben csökkent a trófeás állomány, az apróvad, fácán, nyúl pedig drasztikusan visszaszorult. Ennek oka a környezeti változás, többek között a mezőgazdaságban terjedő monokultúrás gazdálkodás – mondta az államtitkár.

A formálódó új szabályozás központi eleme, hogy mi a legkedvezőbb a magyarországi vadállomány számára – mondta Bitay Márton.

Az új vadgazdálkodási törvény koncepciójáról társadalmi vita kezdődik – tette hozzá.
Belföld